ბოროდიანკის დაბომბვა

დაბა ბოროდიანკა ინტენსიურად იბომბებოდა რუსეთის შეიარაღებული ძალების მიერ 2022 წელს უკრაინაში რუსეთის შეჭრის დროს.

2022 წლის 7 აპრილს, ბუჩას ხოცვა-ჟლეტის შედეგების აღმოჩენიდან ერთი კვირის შემდეგ, ვოლოდიმირ ზელენსკიმ ბოროდიანკის განადგურები შესახებ განაცხადა. 17 აპრილის მონაცემებით, უკრაინის საგანგებო სიტუაციების სახელმწიფო სამსახურის თანახმად, 41 ცხედარი იპოვეს.

 რუსული თავდასხმები 
2022 წელს უკრაინაში რუსეთის შეჭრამდე კიევის ჩრდილოეთით მდებარე „ერთქუჩიან“ დაბაბოროდიანკაში დაახლოებით 13 000 ადამიანი ცხოვრობდა.

კიევსა და მის შემოგრენში მიმდინარე ბრძოლების დროს, ბოროდიანკა, რომელიც სტრატეგიულად მნიშვნელოვან გზაზე მდებარეობს, რუსული ავიაციის მრავალი დარტყმის სამიზნე გახდა. უკრაინის გენერალური პროკურორის, ირინა ვენედიქტოვას თქმით, რუსი ჯარისკაცები შენობების დასანგრევად კასეტურ ბომბებს და „ტორნადოსა“ და „ურაგანის“ რაკეტებს იყენებდნენ, ისროდნენ „ღამით, როდესაც სახლებში ხალხის მაქსიმალური რაოდენობა იქნებოდა“. დაბაში შენობების უმეტესობა განადგურდა, მათ შორის თითქმის ყველა ნაგებობა მთავარ ქუჩაზე. რუსულმა ბომბებმა შენობათა ცენტრებს ეცემოდა და მათ ნგრევას იწვევდა, კარკასი კი მთელი რჩებოდა. თავდაცვის მინისტრმა ოლექსი რეზნიკოვმა განაცხადა, რომ ბევრი მაცხოვრებელი საჰაერო დაბომბვის შედეგად ცოცხლად დაიმარხა და ერთი კვირის განმავლობაში მომაკვდავი იწვა. მისი თქმით, მათ, ვინც დასახმარებლად მივიდოდა, რუსი ჯარისკაცები ესროდნენ. 

ვენედიქტოვამ რუსი სამხედროები მშვიდობიანი მოსახლეობის „მკვლელობებში, წამებასა და ცემაშიც“ დაადანაშაულა. 

ზოგიერთი მცხოვრები 38 დღის განმავლობაში იმალებოდა სარდაფებში. 26 მარტიდან კიევიდან უკუგდებული რუსული ნაწილები თანდათანობით გავიდნენ რეგიონიდან, რათა დონბასზე მოეხდინათ კონცენტრაცია. ბოროდიანკის მერის თქმით, დაბაში რუსული კოლონის გადაადგილებისას ჯარისკაცები ყველა ღია ფანჯრისკენ ისროდნენ. მისი შეფასებით, სულ მცირე 200 ადამიანი იყო დაღუპული.

რუსების უკან დახევის დროისთვის ბოროდიანკაში მხოლოდ რამდენიმე ასეული მაცხოვრებელი დარჩა, მოსახლეობის დაახლოებით 90% გაიქცა, ნანგრევებში უცნობი რაოდენობის ხალხი იყო დაღუპული. უკან დახეულმა რუსულმა ჯარებმა მთელ დაბაში ნაღმები განათავსეს.

 შემდგომი განვითარება 
„ფრანს-პრესი“ ბოროდიანკაში 5 აპრილს ჩავიდა. მის წარმომადგენლებს არ დაუფიქსირებიათ ცხედრები, მაგრამ იტყობინებოდნენ ფართო ნგრევის შესახებ და რომ ზოგიერთი სახლი „უბრალოდ აღარ არსებობდა“. დაღუპულთა რიცხვი დაუდგენელი რჩებოდა: ერთმა მაცხოვრებელმა აღნიშნა, რომ მან მინიმუმ ხუთი მშვიდობიანი მოქალაქის დაღუპვის შესახებ იცოდა, მაგრამ სხვები ჯერ კიდევ ნანგრევების ქვეშ რჩებოდნენ და ჯერ არავის უცდია მათი ამოყვანა.

7 აპრილს ვენედიქტოვამ განაცხადა, რომ ორი შენობის ნანგრევებში 26 ცხედარი აღმოაჩინეს. მან ასევე აღნიშნა, რომ ბოროდიანკა „რეგიონში ყველაზე დანგრეული ქალაქი“ იყო და თავდასხმათა სამიზნე მხოლოდ მშვიდობიანი მოსახლეობა აღმოჩნდა, რადგან აქ არ იყო განლაგებული სამხედრო ობიექტები. პრეზიდენტმა ვოლოდიმირ ზელენსკიმ შემდგომში გაავრცელა ინფორმაცია, რომ ბოროდიანკაში დაღუპულთა რაოდენობა „უფრო უარესი“ იყო, ვიდრე ბუჩაში . 

„Europe 1“-ის თანახმად, რუსების წასვლიდან ათი დღის შემდეგ, მეხანძრეები კვლავ მუშაობდნენ ნანგრევებიდან ცხედრების ამოსაყვანად, რათა ღირსეულად დაეკრძალათ ისინი. მათ მუშაობას ართულებდა სხვა შენობების ჩამონგრევის რისკი. ყოველდღიურად უფრო და უფრო მეტ ცხედარს პოულობდნენ. ადგილობრივი მორგები გადატვირთული იყო და დაღუპულები 100 კილომეტრზე ან უფრო შორს უნდა გადაეყვანათ.

 იხილეთ აგრეთვე 
 სამხედრო დანაშაულები 2022 წელს უკრაინაში რუსეთის შეჭრის დროს

 სქოლიო 

კატეგორია:რუსეთის შეჭრა უკრაინაში (2022)